
	                              COMISIA PENTRU MUNCĂ 

                              ŞI PROTECŢIE  SOCIALĂ
                              Bucureşti, 05 februarie 2014

                              Nr. 4c- 7/621


RAPORT COMUN 

asupra propunerii legislative pentru modificarea şi completarea Legii nr.72/2007 

privind stimularea încadrării în muncă a elevilor şi studenţilor 


1. În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, prin adresa nr. Plx 440/2013 din 04 noiembrie 2013, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate spre dezbatere şi avizare, în fond, cu propunerea legislativă pentru modificarea şi completarea Legii nr.72/2007 privind stimularea încadrării în muncă a elevilor şi studenţilor.
La întocmirea raportului, Comisiile au avut în vedere avizul Consiliului Legislativ, punctul de vedere al Guvernului, precum şi avizele Comisiei juridice, de disciplină şi imunităţi, Comisiei pentru egalitate de şanse pentru femei şi bărbaţi, Comisiei pentru buget, finanţe şi bănci.


Propunerea legislativă are ca obiect de reglementare modificarea şi completarea Legii nr.72/2007 privind stimularea încadrării în muncă a elevilor şi studenţilor, cu modificările ulterioare, în vederea încurajării angajării elevilor şi studenţilor, în baza unui contract de muncă parţial, în domeniile în care se pregătesc în unităţile sau instituţiile de învăţământ. 
2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.
3. Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă, în şedinţa din 29 octombrie  2013.

4. În conformitate cu prevederile art.61 din Regulamentul Camerei Deputaţilor, republicat, cu modificările ulterioare, Comisiile au dezbătut proiectul de lege în şedinţe separate.
Comisia pentru muncă şi protecţie socială a dezbătut propunerea legislativă în şedinţa din data de 09 decembrie 2013.

La lucrările comisiei au fost prezenţi 25 deputaţi, din totalul de 25 membri ai Comisiei.

La dezbateri a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Eduard Corjescu – director, Ministerul Muncii, Familiei, Protecţiei Sociale şi Persoanelor Vârstnice. 
Membrii Comisiei pentru muncă şi protecţie socială au hotărât, cu majoritate de voturi (o abţinere), respingerea propunerii legislative.
Comisia pentru învăţământ, ştiinţă, tineret şi sport a dezbătut propunerea legislativă în şedinţa din data de 04 februarie 2014. 


La lucrări au fost prezenţi 16 deputaţi din totalul de 29 membri ai Comisiei. 

La dezbaterea propunerii legislative a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Andrei Gheorghe Kiraly – secretar de stat în cadrul Ministerului Educaţiei Naţionale. 

În urma dezbaterilor, Comisia pentru învăţământ, ştiinţă, tineret şi sport a propus, cu 12 voturi pentru respingere şi 4 abţineri, respingerea propunerii legislative.

5. În urma finalizării dezbaterilor, membrii celor două Comisii au hotărât să propună plenului Camerei Deputaţilor respingerea propunerii legislative, din următoarele considerente:


- aplicarea iniţiativei legislative ar crea discriminări între categoriile de angajatori, întrucât unităţile sanitare publice şi private care angajează cu contract individual de muncă, cu timp parţial, studenţi ai facultăţilor de medicină, elevi din licee cu profil sanitar sau din şcoli postliceale sanitare beneficiază, pentru fiecare dintre elevii şi studenţii angajaţi, de un stimulent financiar lunar egal cu 100% din valoarea indicatorului social de referinţă al asigurărilor pentru şomaj şi stimulării ocupării forţei de muncă, prevăzut de Legea nr. 76/2002, spre deosebire de ceilalţi angajatori care beneficiază de un stimulent financiar de 50% din valoarea indicatorului social de referinţă;

- propunerea legislativă nu răspunde nevoii angajatorilor întrucât nu pot fi angajaţi studenţi ai facultăţilor cu profil economic, IT, managementul resurselor umane, care ar presta activităţi necesare şi obligatorii unui operator economic, chiar dacă aceste domenii de specializare nu figurează în domeniul de activitate al angajatorului; 


- concepţia Legii nr.72/2007, de a sprijini elevii şi studenţii să obţină venituri salariale în timpul liber, fără a fi afectată participarea lor la formele de învăţământ pe care aceştia le urmează, ar fi afectată dacă s-ar introduce măsurile derogatorii preconizate;

- soluţiile legislative preconizate ar avea un impact negativ asupra bugetului general consolidat; 
- nu sunt respectate normele de tehnică legislativă prevăzute de Legea nr.24/2000, republicată.

